झिंझाना के कमालपुर चेक पोस्ट पर बदमाशों द्वारा पुलिसकर्मियों पर हमला कर लूटी गयी इंसास व रायफल को झिंझाना पुलिस व स्वॉट टीम ने रंगाना में जंगल में हुई मुठभेड़ के बाद बरामद कर लिया है। मुठभेड में जहां दो बदमाश गोली लगने से घायल हो गए वहीं एक बदमाश को टीम ने दबोच लिया जबकि दो बदमाश फरार हो गए। इस दौरान दो पुलिसकर्मी भी घायल हो गए। घायल बदमाशों व पुलिसकर्मियों को उपचार के लिए चिकित्सालय में भर्ती कराया गया है। पुलिस ने सरकारी हथियारों के अलावा एक पिस्टल, तीन कारतूस व घटना में प्रयुक्त बाइक भी बरामद की है। गैंग का मास्टरमाइंड पंजाब में खालिस्तान समर्थकों के संपर्क में है और उसी के कहने पर सरकारी असलाह लूटे गए थे। बदमाशों का इरादा पंजाब के पूर्व मुख्यमंत्री प्रकाश सिंह बादल की हत्या करने का था।